## Pravilnik o shemi testiranja za smanjenje prisutnosti određenih serotipova salmonele u konzumnih nesilica vrste Gallus gallus

### NN 107/2007 (19.10.2007.), Pravilnik o shemi testiranja za smanjenje prisutnosti određenih serotipova salmonele u konzumnih nesilica vrste Gallus gallus

# MINISTARSTVO POLJOPRIVREDE, ŠUMARSTVA I VODNOGA GOSPODARSTVA

**3149**

Na temelju članka 17. stavka 3. Zakona o veterinarstvu (»Narodne novine«, broj
41/07), ministar poljoprivrede, šumarstva i vod­noga gospodarstva donosi

## PRAVILNIK

### O SHEMI TESTIRANJA ZA SMANJENJE PRISUTNOSTI ODREĐENIH SEROTIPOVA SALMONELA U KONZUMNIH NESILICA VRSTE GALLUS GALLUS

CILJ

Članak 1.

1) Ovim Pravilnikom utvrđuje se cilj za smanjenje proširenosti zoonoza i
uzročnika zoonoza iz članka 4. Pravilnika za kontrolu salmonela i drugih
određenih uzročnika zoonoza koji se prenose hranom (»Narodne novine«, broj
105/06) za smanjenje *Salmonelle enteritidis* i *Salmonelle typhimurium* u odraslih
nesilica vrste *Gallus gallus* je, i to kako slijedi:
(a) godišnji najmanji postotak smanjenja pozitivnih jata u odraslih nesilica
jednak je najmanje sljedećem:
– 10 % ukoliko je prevalencija u prethodnoj godini bila manja od 10%;
– 20% ukoliko je prevalencija u prethodnoj godini bila između 10 i 19%;
– 30 % ukoliko je prevalencija u prethodnoj godini bila između 20 i 39%;
– 40% ukoliko je prevalencija u prethodnoj godini bila 40% i više;
ili
(b) smanjenje najvećeg postotka na 2% ili manje; ukoliko se u zemlji nalazi
manje od 50 jata konzumnih nesilica, najviše jedno jato može ostati pozitivno.
2) Prvi cilj koji je utvrđen na temelju monitoringa mora biti postignut u roku
od dvije godine od početka provođenja monitoringa. Rezultati osnovne studije,
ukoliko je to moguće, moraju biti korišteni za utvrđivanje roka iz ovoga članka.

SHEMA TESTIRANJA

Članak 2.

1) Shema testiranja za provjeru ostvarenosti cilja određena je u Dodatku ovoga
Pravilnika, koji je njegov sastavni dio.
2) Ostvareni cilj bit će procijenjen uzimajući u obzir rezultate tri uzastopne
godine.
3) U slučaju kada nije određeno u Dodatku ovoga Pravilnika, tehničke
specifikacije navedene u osnovnoj studiji smatraju se preporukom za provedbu
ovoga članka u nacionalnom programu kontrole.
4) Dodatak ovoga Pravilnika može se revidirati na temelju iskustava prikupljenih
tijekom provođenja nacionalnog programa kontrole iz članka 5. stavka 1.
Pravilnika za kontrolu salmonela i drugih određenih uzročnika zoonoza koji se
prenose hranom (»Narodne novine«, broj 105/06).

STUPANJE NA SNAGU

Članak 3.

Ovaj Pravilnik stupa na snagu 1. siječnja 2008. godine.

Klasa: 011-02/07-01/58
Urbroj: 525-01-07-1
Zagreb, 5. srpnja 2007.

Ministar
**Petar Čobanković**, v. r.

DODATAK

Shema testiranja određena za provjeru ostvarenosti cilja za smanjenje
prisutnosti bakterija  ***Salmonella enteritidis*** i  ***Salmonella typhimurium***kod
konzumnih nesilica vrste  ***Gallus gallus*** kako je određeno člankom 2. stavkom 1.
ovoga Pravilnika

**1. Opseg uzimanja uzoraka**

Opseg Uzimanje uzoraka mora obuhvatiti sva jata konzumnih nesilica vrste Gallus
gallus (u daljnjem tekstu: jata nesilica) iz članka 1. Pravilnika za kontrolu
salmonela i drugih određenih uzročnika zoonoza koji se prenose hranom (»Narodne
novine«, broj 105/06).

**2. Monitoring jata nesilica**
*2.1. Učestalost i način uzimanja uzoraka*

Uzorci se u jatima nesilica moraju uzeti na inicijativu subjekta u poslovanju s
hranom i nadležnog tijela.
Uzimanje uzoraka na inicijativu subjekta u poslovanju s hranom provodi se
najmanje svakih 15 tjedana. Prvo uzorkovanje mora se provesti u dobi od 24 +/– 2
tjedna.
Uzimanje uzoraka koje provodi nadležno tijelo mora se provesti najmanje:
(a) u jednom jatu jednom godišnje po gospodarstvu koje ima najmanje 1000
odraslih nesilica vrste *Gallus gallus*;
(b) u dobi od 24 +/– 2 tjedna u jatima nesilica držanih u nastambama u kojima je
utvrđena salmonela u prethodnom jatu;
(c) kod svakog slučaja sumnje na infkeciju bakterijom *Salmonella enteritidis* ili
*Salmonella typhimurium* utvrđenog na temelju epidemiološkog istraživanja bolesti
koje se prenose hranom u skladu s člankom 8. Pravilnika o načinu praćenja
zoonoza i uzročnika zoonoza, (»Narodne novine«, broj 52/05);
(d) kod svih drugih jata nesilica na gospodarstvu u slučaju da je infekcija
bakterijom *Salmonella enteritidis* ili *Salmonella typhimurium* utvrđena u jednom
jatu nesilica na gospodarstvu;
(e) u slučajevima kada nadležno tijelo smatra potrebnim.
Uzimanje uzoraka koje provodi nadležno tijelo može zamijeniti jedno uzorkovanje
koje se provodi na inicijativu subjekta u poslovanju s hranom.

*2.2. Protokol uzimanja uzoraka*

U cilju maksimalnog povećanja osjetljivosti uzimanje uzoraka fekalnog materijala
i iz okoliša mora se provoditi najmanje kako je određeno u podtočkama (a) i (b)
ove točke:
(a) U jatima držanim u kavezima, 2 × 150 grama samo-pomiješanih fecesa mora biti
uzeto sa svih traka ili strugača u nastambi nakon pokretanja sustava za
uklanjanje izmeta; u slučaju nastambi sa stepenastim kavezima bez strugača ili
traka, mora se prikupiti2 × 150 grama pomiješanih svježih fecesa sa 60
različitih mjesta ispod kaveza iz jama za prikupljanje izmeta.
(b) U stajama ili nastambama za slobodno držanje (engl. »*free-range houses*«),
moraju biti uzeti dva para navlaka za obuću za uzimanje uzoraka (u daljnjem
tekstu: navlaka za obuću) ili čarapa za uzimanje uzoraka (u daljnjem tekstu:
»čarape«) bez promjene zaštitnih navlaka za čizme između uzimanja uzoraka.
U slučaju uzorkovanja koje provodi nadležno tijelo, potrebno je sakupiti 250 ml
otopine koja sadrži najmanje 100 grama prašine sa mjesta na kojima se nalazi
najviše prašine u cijeloj nastambi. Ukoliko nema dovoljno prašine, treba uzeti
dodatni uzorak od 150 grama samo-pomiješanog fecesa ili dodatni par navlaka za
obuću ili »čarapa«.
U slučaju uzorkovanja kako je određeno u točki 2.1. podtočkama (b), (c) i (d)
ovoga Dodatka, nadležno tijelo mora provesti dodatna odgovarajuća testiranja
kojima će se potvrditi da na rezultate pretraživanja na salmonelu u ptica nije
utjecala uporaba antimikrobnih sredstava u jatu.
Ukoliko nije utvrđena prisutnost bakterija *Salmonella enteritidis* i *Salmonella
typhimurium*, ali su utvrđena antimikrobna sredstva ili inhibitori rasta
bakterija, jato nesilica se za potrebe cilja iz članka 1. ovoga Pravilnika
smatra zaraženim.

**3. Pretraživanje uzoraka**
*3.1. Prijevoz i priprema uzoraka*

Uzorci moraju biti poslani na dan uzimanja, hitnom poštom ili putem dostavljača,
u laboratorije navedene u članku 10. Pravilnika za kontrolu salmonela i drugih
određenih uzročnika zoonoza koji se prenose hranom (»Narodne novine«, broj
105/06). U laboratoriju, uzorci se moraju držati na hladnom do pretraživanja
koje se mora provesti unutar 48 sati od dostave.

3.1.1. Uzorci navlaka za obuću

(a) Dva para navlaka za obuću (ili »čarapa«) moraju se pažljivo otpakirati kao
bi se izbjeglo odvajanje pripadajućeg fekalnog materijala te zajedno staviti u
225 ml puferirane peptonske vode (engl. *Buffered Peptone Water* – u daljnjem
tekstu: BPW), koja je prethodno ugrijana na sobnoj temperaturi.
(b) Uzorak se mora protresti kako bi došlo do potpunog zasićenja i nastaviti s
kultiviranjem uzorka prema metodi izdvajanja bakterija iz točke 3.2. ovoga
Dodatka.
3.1.2. Ostali uzorci fekalnog materijala i uzorci prašine
(a) Uzorci fecesa moraju se udružiti i dobro promiješati te od toga odvojiti 25
grama mješavine za kultiviranje.
(b) U 25 grama mješavine mora se dodati 225 ml BPW prethodno ugrijane na sobnoj
temperaturi.
(c) Kultiviranje uzorka nastavlja se prema metodi izdvajanja bakterija iz točke
3.2. ovoga Dodatka.
Ukoliko su prihvaćeni ISO standardi za pripremu fecesa za otkrivanje prisutnosti
salmonela, isti se primjenjuju i zamjenjuju navedene odredbe za pripremu
uzoraka.

*3.2. Metoda izdvajanja uzročnika*

Primijenjuje se metoda izdvajanja koju je preporučio referent­ni laboratorij
Europske zajednice za salmonelu u Bilthovenu, Nizozemska. Metoda je opisana u
važećoj verziji nacrta Dodatka D HRN EN/ISO 6579:2003 »Otkrivanje bakterija roda
Salmonella u fecesu životinja i uzorcima iz primarne proizvodnje«. U toj metodi,
polu­tvrdi agar (Modified Semi-solid Rappaport Vassiladis – MSRV) upotrebljava
se kao jedino sredstvo za selektivno obogaćivanje.

*3.3. Serotipizacija*

Iz svakog pozitivnog uzorka tipizira se barem jedan izolat po shemi Kaufmann-White.

*3.4. Alternativne metode*

Za uzorke koji su uzeti na inicijativu subjekata u poslovanju s hranom metode
navedene u posebnom propisu o službenom kontrolama mogu se koristiti umjesto
metoda za pripremu uzoraka, metoda izdvajanja i metoda serotipizacije navedenih
u točki 3. ovoga Dodatka, ukoliko su validirane u skladu s Normom HRN EN/ISO
16140:2004.

*3.5. Čuvanje sojeva*

Najmanje sojevi izdvojeni tijekom provođenja kontrola od strane nadležnog tijela
moraju biti sačuvani za daljnju fagotipizaciju ili testiranje na antimikrobnu
osjetljivost, koristeći uobičajene metode za zbirku sojeva, koje moraju
osigurati preživljavanje sojeva u raz­dob­lju od najmanje dvije godine.

**4. Rezultati i izvješća**

U svrhu provjere ostvarivanja cilja iz članka 1. ovoga Pravilnika jato nesilica
smatra se pozitivnim ukoliko se u jednom ili više fekalnih uzoraka uzetih u jatu
nesilica otkrije prisutnost *Salmonella enteritidis* ili *Salmonella typhimurium*
(različitih od cjepnih sojeva). Pozitivna rasplodna jata broje se samo jedanput,
bez obzira na broj postupaka uzorkovanja i testiranja i prijavljuju se samo u
prvoj godini otkrivanja.
Izvješća uključuju:
(a) ukupan broj testiranih jata konzumnih nesilica i broj jata nesilica
testiranih svim načinima uzorkovanja navedenim u točki 2.1. ovoga Dodatka;
(b) ukupan broj zaraženih jata i rezultati testiranja svih načina uzorkovanja
navedenih u točki 2.1. ovoga Dodatka;
(c) obrazloženje rezultata, posebno u vezi s iznimnim slučajevima.
Rezultati navedeni u u ovoj točki i sve druge relevantne informacije moraju biti
dio izvješća o trendovima i izvorima zoonoza kako je određeno u članku 9.
Pravilnika o načinu praćenja zoonoza i uzročnika zoonoza (»Narodne novine«, broj
52/05).

Pravilnik, NN 107/2007-3149
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)